แบงก์ตุนแสนล้านรับปีใหม่
ธนาคารพาณิชย์สำรองเงินสดผ่านสาขาและตู้เอทีเอ็ม รองรับการใช้จ่ายในช่วงเทศกาลปีใหม่
20 ธ.ค. 2561

ธนาคารพาณิชย์สำรองเงินสดผ่านสาขาและตู้เอทีเอ็ม รองรับการใช้จ่ายในช่วงเทศกาลปีใหม่
รายงานข่าวจากธนาคารกรุงเทพ เปิดเผยว่า จัดสรรเงินสดสำรองไว้ให้บริการแก่ลูกค้าในช่วงวันหยุดเทศกาลปีใหม่กว่า 4 หมื่นล้านบาท ผ่านเครื่องเอทีเอ็มเกือบ 1 หมื่นจุดทั่วประเทศ ควบคู่ไปกับบริการผ่านช่องทางอิเล็กทรอนิกส์ของธนาคารที่พร้อมอำนวยความสะดวกและให้สามารถทำรายการธุรกรรมต่างๆ โดยย้ำว่า สาขาไมโครในห้างสรรพสินค้าทั่วประเทศกว่า 300 แห่ง เปิดให้บริการปกติไม่มีวันหยุด พร้อมกำหนดแผนเติมเงินสดเป็นพิเศษในจุดท่องเที่ยวหลัก ส่วนสาขาธนาคารทั่วประเทศจะเปิดทำการปกติ ตั้งแต่วันพุธที่ 2 ม.ค. 2562 เป็นต้นไป
ธนาคารไทยพาณิชย์ รายงานว่า ได้สำรองธนบัตรช่วงเทศกาลปีใหม่ 2562 เพื่อรองรับการใช้บริการของลูกค้าจำนวน 5.4 หมื่นล้านบาท แบ่งเป็น สำรองผ่านเครื่องเอทีเอ็ม 4.4 หมื่นล้านบาท และสาขา 1 หมื่นล้านบาท โดยเป็นการสำรองที่ลดลงจากปีก่อนเล็กน้อย เนื่องจากพฤติกรรมการถอนเงินสดของลูกค้าโดยรวมที่มีแนวโน้ม ลดลง และมาจากจำนวนสาขาธนาคารลดลง โดยสิ้นเดือน พ.ย. 2561 ธนาคารมีสาขาทั้งสิ้น 1,027 สาขา มีเครื่องเอทีเอ็มรวม 9,587 เครื่อง
ด้านธนาคารกสิกรไทย เตรียมสำรองเงินสดในสาขาและเครื่องเอทีเอ็มช่วงเทศกาลปีใหม่ คิดเป็น 3.77 หมื่นล้านบาท แบ่งเป็นการสำรองเงินสดผ่านช่องทางสาขา 1.17 หมื่นล้านบาท ประกอบด้วยเขตกรุงเทพฯ 5,500 ล้านบาท ภูมิภาค 6,200 ล้านบาท และสำรองเงินสดในเครื่องเอทีเอ็ม ทั้งสิ้น 2.6 หมื่นล้านบาท ปัจจุบันธนาคารกสิกรไทยมีสาขา 960 แห่ง และเครื่องเอทีเอ็มกว่า 9,320 เครื่อง